A-E-K-P: Aseptá, Eksplorá, Konektá i Praktiká

E método di Aseptá, Eksplorá, Konektá i Praktiká (A-E-C-P) ta e téknika di fasilitashon prinsipal ku ta usa den e implementashon di e programa di Mayor Konektá. E ta enserá skuchamentu aktivo, fasilitashon den kolaborashon, krea konsientisashon propio, enfatisá prinsipionan sentral i permití oportunidatnan pa praktiká abilidatnan.

Ta importante pa bo duna ehèmpel di e aserkamentu aki durante henter e implementashon di Mayor Konektá!

A-E-K-P ta para pa e 4 pasonan klave pa fasilitá un diskushon ku mayornan:

* A = ASEPTÁ
* E = EKSPLORÁ
* K = KONEKTÁ
* P = PRAKTIKÁ

Por apliká A-K-E-P na kualke momentu durante e seshon, praktikando abilidatnan i durante reflekshon. Tambe ta importante pa bo duna ehèmpel di e A-E-K-P pa asina mayornan kuminsá hasi esaki ku nan mes yunan.

| A = ASEPTÁ | Aseptando kontribushon di mayornan ta enkurashá nan pa kompartí i ta yuda krea konfiansa. E ta mustra ku bo ta skuchando i ku nan opinion ta konta. Esaki tambe ta un abilidat klave pa mayornan duna ehèmpel di dje na nan mes yunan.  Formanan pa mustra aseptashon:   * Reflekshoná òf reformulá loke e mayor ta bisa pa mustra komprenshon. * Gradisí i rekonosé nan kontribushonnan, spesialmente na momentu ku kompartí ta difísil. * Usa lenguahe di kurpa positivo: sakudi kabes, tene kontakto visual, hala serka, usa nan nòmber.   Ehèmpel for di un Práktika di Grupo (praktikando Tempu abo ku bo yu):  Abo: Kon bo a sinti pa ta e mayor ku ta permití bo “yu” tuma e liderazgo durante e seshon di práktika akí?  Mayor: Mi no tabata sinti mi kómodo na promé instante pasobra mi tabata ke bisa mi yu kiko pa hasi. Pero despues mi a wak mi “yu” i a kuminsá djis sigui loke e tabata ke hasi.  Abo: Mi por komprondé ku bo lo sinti bo inkómodo na promé instante pasobra bo tabata ke dirigí e aktividat. Esaki ta perfektamente natural. Pero despues di un tempu bo por a permití bo “yu” tuma inisiativia den e aktividat i sigui su sugerensianan. Danki pa kompartí. |
| --- | --- |
| E = EKSPLORÁ | Eksplorando ta yuda nos komprondé e eksperensia di un mayor den mas detaye. E ta sostené solushonamentu di problema i ta yuda mayornan reflehá riba kon nan akshonnan ta afektá e komportashon di nan yu.  Maneranan pa eksplorá:   * Hasi preguntanan habrí: Kiko a pasa? Ki ora? Na unda? Ken tabata enbolbí? Kon e tabata sinti? * Eksplorá tantu e emoshonnan di e mayor komo di e yu (si ta apropiá).   Ehèmpelnan di posibel preguntanan di EKSPLORASHON for di un diskushon anterior riba práktika di Tempu Abo ku bo Yu:  Abo: Kon tabata pa sigui e ehèmpel di bo yu? Bo a nota algu diferente den e interakshon? Ki pensamentunan bo tabata eksperensiá?  Kon siguimentu di bo yu su guia a laga bo sinti? Kon bo ta kere ku el a laga bo yu sinti? |
| K = KONEKTÁ | Konektá e eksperensia di e mayor ku prinsipionan òf temanan klave di edukashon familiar for di e seshon, manera e Kas di Sosten.  Esaki ta yuda mayornan komprondé nan eksperensia i mira kon e ta relashoná ku metanan di edukashon familiar mas amplio. E ta reforsá siñamentu tambe i ta hasié mas fásil pa kòrda e mensahenan klave.  Enkurashá mayornan pa krea nan mes konekshonnan ku loke nan a siña.  Maneranan pa konektá:   * Puntra: “Kiko nos por siña for di e eksperensia akí?” * Para ketu i pone énfasis riba patronchinan òf temanan den vários historia di mayor * Referí bèk na diskushonnan òf plachinan anterior (p.e., Kas di Sosten) * Usa afirmashonnan manera: “Esei ta un tremendo ehèmpel di krea konfiansa ku bo yu.”   Ehèmpel di un diskushon anterior tokante abilidatnan di práktika:  Abo: Kiko nos por siña for di e eksperensia akí? [Pidi kontesta di e grupo.]  Resumen: Dor di Pasa Tempu ku nos yunan i laga nan tuma e liderazgo, nos ta krea nan konfiansa i outo-estima. Tambe nan ta sinti nan stimá i apresiá ora nos simplemente nota kiko nan ta hasiendo ku nos atenshon kompletu. Esaki ta bai bèk na loke nos ta siñando den e promé parti di konstrukshon di nos Kas di Sosten – kon nos por fortalesé nos relashon ku nos yu. (Mustra òf referí bèk na e Komponentenan Básiko di e seshon tokante Tempu abo ku bo Yu.) |
| P = PRAKTIKÁ | Evidensia sientífiko ta bisa nos ku mayornan tin mas chèns di usa abilidatnan di edukashon familiar na kas si nan praktiká nan durante e seshon.  Esaki ta nifiká ku bo mester duna mayornan mas tantu oportunidat posibel pa praktiká abilidatnan klave, sea den Práktika den Grupo òf Práktika den Par.  Práktika por sosodé tambe durante Reflekshonnan, manera ora un mayor ta kompartí un situashon difísil. Esaki ta permití e mayor pa praktiká un posibel solushon pa su situashon difísil promé ku purba esaki na kas ku su yu. |